पुलिस को आतंकी हमले की आशंका, पाकिस्तानियों को डर- उनकी जमीन कब्जा रहा चीन
Pakistan China Relations - पाकिस्तान के कराची में पुलिस ने चीन के नागरिकों के कुछ बिजनेस को बंद कर दिया है। इनमें एक रेस्टोरेंट, एक सुपरमार्केट और मरीन-प्रोडक्ट कंपनी (समुद्री उत्पाद बेचने वाली कंपनी) शामिल है। ये कदम चीनी नागरिकों पर संभावित हमले को देखते हुए उठाया गया है।
पाकिस्तान के कराची में पुलिस ने चीन के नागरिकों के कुछ बिजनेस को बंद कर दिया है। इनमें एक रेस्टोरेंट, एक सुपरमार्केट और मरीन-प्रोडक्ट कंपनी (समुद्री उत्पाद बेचने वाली कंपनी) शामिल है। ये कदम चीनी नागरिकों पर संभावित हमले को देखते हुए उठाया गया है। न्यूज एजेंसी ANI के मुताबिक, पाकिस्तान को डर है कि चीनी नागरिकों पर हो रहे आतंकी हमलों से दोनों देशों के रिश्तों में दरार आ सकती है।
वहीं पाकिस्तान के लोगों में चीन विरोधी भावना बढ़ती जा रही है। पाकिस्तानियों को शक है कि वित्तीय मदद, नए बिजनेस और माइनिंग ऑपरेशन्स की आड़ में चीन धीरे-धीरे उनकी जमीन पर कब्जा कर रहा है। पाकिस्तान में सक्रिय कई आतंकवादी संगठन भी चीनी नागरिकों और चीनी-पाकिस्तान इकॉनॉमिक कॉरिडॉर (CPEC) से जुड़ी प्रोजेक्ट को लगातार निशाना बना रहे हैं।
चीन की ऐंबैसी ने बंद किया था कॉन्सुलर सेक्शन
पिछले महीने चीनी ऐंबैसी ने पाकिस्तान में अपने कॉन्सुलर सेक्शन को बंद कर दिया था। चीन ने पाकिस्तान में बिगड़ती सुरक्षा व्यवस्था का हवाला देते हुए ये फैसला लिया था। साथी उसने अपने नागरिकों को सतर्क रहने की भी सलाह दी थी। चीन की तरफ से लगातार अपीलों और चेतावनियों के बावजूद पाकिस्तानी अधिकारियों ने चीनी नागरिकों की सुरक्षा के लिए कुछ खास कदम नहीं उठाए।
चीन पर लोन माफ करने का दबाव बना रहा पाकिस्तान
वहीं कुछ रिपोर्ट्स के मुताबिक, पाकिस्तान ऐसा इसलिए कर रहा है क्योंकि वो बीजिंग पर लोन माफ करने के लिए दबाव बनाना चाहता है। पाकिस्तान को डर है कि अगर चीन ने लोन माफ नहीं किया तो वो डिफॉल्ट घोषित हो सकता है। वहीं बिजनेस स्टैंडर्ड की रिपोर्ट के मुताबिक, पाकिस्तान के पास फिलहाल इतने पैसे नहीं हैं कि वो चीनी नागरिकों की रक्षा के लिए अलग से एक मिलिट्री यूनिट को फाइनेंस करे।
चीन कई बार चिंता जता चुका
चीन लगातार पाकिस्तान में रह रहे अपने नागरिकों की सुरक्षा को लेकर सवाल उठा चुका है। जनवरी में चीन के विदेश मंत्री किन गैंग ने पाकिस्तानी विदेश मंत्री बिलावल भुट्टो से इस बारे में बात की थी। उन्होंने चीनी नागरिकों पर हो रहे हमलों को लेकर चिंता जताई थी और पाकिस्तान की तरफ से कड़ी कार्रवाई की मांग की थी।
आतंकी हमले में मारे गए थे 10 चीनी इंजीनियर
पाकिस्तान में चीन के नागरिकों पर हमले नई बात नहीं है। पिछले साल ग्वादर के दासू प्रोजेक्ट पर जा रहे चीनी इंजीनियरों की एक बस पर हमला हुआ था। इसमें 10 चीनी इंजीनियर मारे गए थे। पेशावर में पिछले ही साल कई चीनी नागरिकों पर हमले हुए थे। इनमें से एक डॉक्टर कपल था। हमले में इस कपल के साथ ही उनके पेरेंट्स भी मारे गए थे।
महिला फिदायीन का चीनी प्रोफेसरों पर हमला
अप्रैल 2022 में चीन की महिला प्रोफेसरों की वैन पर एक महिला फिदायीन ने हमला किया था। इसमें चार महिला प्रोफेसर मारी गईं थीं। 2020, 2018 और 2017 में भी चीनी नागरिकों पर हमले हो चुके हैं। पेशावर और क्वेटा में चीनी अफसरों पर 4 हमले हुए। कुल 7 चीनी मारे गए थे। एक आंकड़े के मुताबिक, अलग-अलग हमलों में अब तक 23 चीनी नागरिक पाकिस्तान में मारे जा चुके हैं।
हमलों से चीन क्यों परेशान है?
